
Tratatul de la Lisabona de modificare a Tratatului privind Uniunea Europeană şi a Tratatului de instituire a Comunităţii Europene a fost semnat la Lisabona, la 13 decembrie 2007 şi a intrat în vigoare la 1 decembrie 2009, după ratificare sa de către cele 27 state membre ale Uniunii. Documentul amendează tratatele actuale în vigoare, fără a le înlocui  şi este rezultatul unui proces mai îndelungat prin care s-a urmărit reformarea cadrului legal şi instituţional al Uniunii. Condiţiile impuse de trecerea de la 15 la 27 de state membre în urma celui de-al cincilea val al extinderii au făcut necesară reformarea instituţiilor Uniunii, precum şi a modului de luare a deciziilor la nivelul acesteia, în vederea sporirii eficienţei întregului sistem comunitar. Tratatele anterioare de la Amsterdam (1997) şi Nisa (2001) au reprezentat paşi înainte care au pregătit Uniunea pentru aceste transformări, însă modificările introduse s-au dovedit a fi insuficiente.
Intrarea în vigoare a Tratatului de reformă al UE are efecte importante în ceea ce priveşte creşterea coordonării între principalele instituţii şi resursele acestora, precum şi confirmarea trendului ascendent al dezvoltărilor din zona “Europei apărării” – Politica Europeană de Securitate şi Apărare Comuna(PESAC).
Tratatul influenţează pozitiv capacitatea UE de a se manifesta ca actor global în două domenii importante. Este vorba, în primul rând, de armonizarea cadrului instituţional general al Uniunii, fapt care va conduce la facilitarea şi eficientizarea relaţiilor dintre structurile Consiliului şi ale Comisiei în managementul situaţiilor de criză.[1] În al doilea rând, o serie de prevederi noi ale Tratatului, care vizează creşterea rolului UE în sistemul internaţional prin perfecţionarea Politicii Externe şi de Securitate Comune (PESC) , reprezintă fundamente pe care UE poate să funcţioneze ca o uniune politică reală, capabilă să-şi definească şi impună obiectivele comune în arena internaţională.
La modul concret, principalele modificări instituţionale aduse de Tratat, care ar putea să conducă la creşterea coerenţei în manifestările externe ale Uniunii vizează crearea funcţiilor de preşedinte al Consiliului European şi de Înalt Reprezentant pentru Afaceri Externe şi Politica de Securitate, precum şi înfiinţarea unui Serviciul European de Acţiune Externă.
Preşedintele Consiliului European – reprezintă o poziţie cheie preluată din proiectul de Tratat Constituţional. Acesta va fi ales de Consiliul European, prin majoritate calificată, pentru o perioadă de 2 ani şi jumătate (maximum două mandate). Tot prin majoritate calificată, preşedintele va putea fi revocat din funcţie. Acesta va prezida Consiliul European, asigurând continuitatea, coeziunea şi consensul liniilor directoare trasate în cadrul acestui for suprem al Uniunii. În domeniul PESC, Tratatul îi conferă Preşedintelui Consiliului European un rol important alături de Înaltul Reprezentant al Uniunii pentru Afaceri Externe şi Politica de Securitate („va asigura reprezentarea Uniunii în domeniul PESC fără a aduce atingere prerogativelor Înaltului Reprezentant al Uniunii pentru Afaceri Externe şi Politica de Securitate”).
Înaltul Reprezentant al Uniunii pentru Afaceri Externe şi Politica de Securitate este practic vechiul ministru de externe, propus în proiectul de Tratat Constituţional şi constă în contopirea posturilor de Înalt Reprezentant pentru Politică Externă şi de Securitate Comună şi de Comisar pentru Relaţii Externe din cadrul Comisiei Europene. Această funcţie reprezintă una dintre cele mai importante inovaţii instituţionale aduse de noul tratat în domeniul PESC/PESAC. Acesta va fi ales de către Consiliul European prin majoritate calificată, fiind responsabil de coordonarea domeniul PESC/PESAC la nivelul Uniunii Europene. Titularul acestei funcţii are o poziţie cheie la nivelul Uniunii Europene, prin faptul că va prezida Consiliul pentru Afaceri Generale şi Relaţii Externe şi va reprezenta poziţia (unitară) a UE pe plan extern, fiind, de asemenea, şi unul dintre vicepreşedinţii Comisiei. În activitatea sa va fi sprijinit de un corp diplomatic, format din funcţionari din departamentele relevante din cadrul Secretariatului General al Consiliului, Comisie şi diplomaţi detaşaţi ai statelor membre.
Serviciul European de Acţiune Externă (SEAE), reprezintă structura de lucru a Înaltului reprezentant, formată din funcţionari din departamentele relevante din cadrul Secretariatului General al Consiliului, Comisie şi diplomaţi detaşaţi ai statelor membre. Componenţa noului Serviciu va urmări convergenţa politicilor externe ale statelor membre, precum şi crearea unei culturi comune a statelor în domeniul extern. Organizarea şi funcţionarea SEAE vor face obiectul unei decizii a Consiliului, decizie care va fi adoptată ulterior intrării în vigoare a Tratatului de la Lisabona, în baza unei propuneri a Înaltului Reprezentant, după consultarea Parlamentului European şi obţinerea aprobării Comisiei Europene. Consiliul European din 29 – 30 octombrie 2009 a indicat că este avută în vedere adoptarea acestei decizii de către Consiliu cel târziu până la sfârşitul lunii aprilie 2010. Indicaţiile preliminare privind încadrarea acestui serviciu propun un raport de 2/3 la 1/3 între experţii structurilor comunitare şi cei naţionali (detaşaţi din capitale).
Consiliul European, instituţie constituită din reprezentanţii statelor membre la nivel ministerial, rămâne principalul organ de adoptare a deciziilor, alături de Parlamentul European. Tratatul de la Lisabona prevede câteva modificări organizatorice importante şi anume, restructurarea sistemului de exercitare a preşedinţiei Consiliului; practica rotaţiei semestriale între statele membre este menţinută, elementul de noutate fiind acela că un grup de trei state va putea asigura, în comun, pe o perioadă de 18 luni, îndeplinirea unor funcţii ale Preşedinţiei; acestea vor putea partaja preşedinţia unor formaţiuni / organizări ale Consiliului pentru perioade mai lungi decât cele semestriale.  Structura formaţiunilor / organizărilor Consiliului este amendată, în sensul separării actualului Consiliu Afaceri Generale şi Relaţii Externe (CAGRE) în două formaţiuni distincte: Consiliul pentru Afaceri Generale (cu rol de orientare/ coordonare a activităţii tuturor celorlalte formaţiuni/ organizări) şi Consiliul pentru Relaţii Externe (care, prin excepţie de la regula comună, va fi prezidat de Înaltul Reprezentant pentru Afaceri Externe şi Politica de Securitate). În ceea ce priveşte procedura de adoptare a deciziilor la nivelul Consiliului, acestea se pot adopta în unanimitate, cu majoritate simplă sau cu majoritate calificată. În prezent, majoritatea calificată reprezintă un număr fix de voturi acordat fiecărui stat membru, în funcţie de ponderea sa la nivelul Uniunii. Tratatul de la Lisabona modifică definiţia majorităţii calificate, aceasta fiind egală cu cel puţin 55% dintre statele membre, a căror populaţie cumulată va trebui să reprezinte cel puţin 65% din populaţia Uniunii. Noua formulă este prevăzută să intre în vigoare de la 1 noiembrie 2014.
Tratatul inovează considerabil în domeniul Politicii Europene de Securitate şi Apărare Comuna (PESAC), urmărind obiectivul de a întări dimensiunea de securitate a UE. Reformele propuse în acest domeniu vizează promovarea PESA de o manieră susţinută ce poate conduce în timp la apariţia progresivă a unei apărări comune, dar numai în cazul existenţei consensului pe această dimensiune la nivelul Consiliului European. Conform prevederilor Tratatului, realizarea progresivă a apărării comune la nivelul UE trebuie să se deruleze în armonie cu angajamentele asumate de unele state membre UE la nivelul NATO.  Tratatul are implicaţii directe asupra apărării, vizând în principal creşterea nivelului de ambiţie al Uniunii prin extensia spectrului de misiuni, clauza de solidaritate, clauza de apărare reciprocă şi cooperarea structurată permanentă.
Extinderea gamei misiunilor de tip Petersberg
Continuând trendul ascendent al dezvoltărilor europene din domeniu, Tratatul de la Lisabona reconfirmă angajamentele de la Amsterdam, referitoare la apărarea comună, extinzând, în acelaşi timp, amploarea şi paleta misiunilor de tip Petersberg. Dacă Tratatul UE, care a introdus „misiunile Petersberg”, la Amsterdam, includea „misiuni umanitare şi de salvare, de menţinere a păcii, ale forţelor luptătoare în gestionarea crizelor, inclusiv misiuni de impunere a păcii”, extinderea lor, în acord cu Strategia de securitate europeană a vizat „operaţii întrunite de dezarmare, sprijin acordat ţărilor terţe în combaterea terorismului şi reforma în sectorul de securitate”. La toate acestea, Tratatul de la Lisabona adaugă, conform art. 28 B, „consiliere militară şi asistenţă, stabilizare post-conflict”, precizând că „toate aceste misiuni pot contribui la lupta împotriva terorismului, inclusiv prin sprijinul acordat ţărilor terţe în combaterea terorismului pe teritoriul acestora”. Acelaşi articol (28 B) reiterează că aceste misiuni specifice trebuie să fie definite şi lansate la decizia Consiliului European, sub supravegherea Înaltului Reprezentant, care va asigura coordonarea instrumentelor civile şi militare implicate.
Clauza de asistenţă mutuală în cazul unei agresiuni armate
Făcând trimitere la art. 51 al Cartei Naţiunilor Unite privind dreptul la apărare, este prevăzută asistenţa mutuală în cazul unei agresiuni armate împotriva unui stat membru. Inserarea acestei clauze răspunde şi necesităţilor derivate din procesul de absorbţie a funcţiilor UEO la nivelul UE. Astfel, Art. V din Tratatul de la Bruxelles (1948) referitor la apărarea colectivă este practic transpus într-o formulă adaptată la nivel comunitar. De asemenea este menţionat faptul că această prevedere nu trebuie să vină în contradicţie cu angajamentele asumate de unele state membre UE la nivelul NATO (pentru acestea NATO rămânând forumul esenţial pentru apărarea colectivă).
Clauza de solidaritate
Aceasta prevede ca atunci când unul dintre statele membre face obiectul unui atac terorist sau al unei catastrofe naturale ori provocate de om, Uniunea şi celelalte state să acţioneze împreună, în spirit de solidaritate. „Uniunea va mobiliza toate mijloacele, la dispoziţia sa, inclusiv resursele militare oferite de statele membre, pentru prevenirea ameninţării teroriste pe teritoriul statelor membre, protejarea instituţiilor democratice şi a populaţiei civile împotriva oricărui atac terorist”.
Cooperarea structurată permanentă / “Permanent Structured Cooperation (PSC)”
Statele membre, care îndeplinesc criterii mai avansate în domeniul capabilităţilor militare şi doresc să îşi asume angajamente suplimentare, în perspectiva celor mai exigente misiuni, pot realiza între ele o cooperare structurată, devansând celelalte naţiuni din cadrul Uniunii. În aceste condiţii, progresele în domeniul Politicii Europene de Securitate şi Apărare vor menţine unele modalităţi decizionale specifice, facilitând, totodată, o cooperare consolidată în cadrul unui grup mai mic de state membre.
PSC este văzută ca o soluţie pentru relansarea procesului de dezvoltare a capacităţilor de apărare la nivel european pe baze solide, prin reducerea duplicărilor şi punerea în comun a resurselor.  Ideea de bază care se desprinde din studiile dedicate acestui subiect leagă succesul potenţial al iniţiativei de presiunea politică şi un demers inclusiv şi progresiv pentru dezvoltarea în comun a capacităţilor de apărare. La acestea se adaugă creşterea participării la operaţiile de gestionare a crizelor, ca subiect  care rămâne important pentru asumarea de către statele europene a unei responsabilităţi crescânde în zona PESAC.
Posibile „criterii de convergenţă” menţionate în plan cantitativ şi calitativ s-ar dovedi astfel valoroase. Deşi pentru unele state decizia participării în cadrul PSC va reprezenta o decizie politică dificilă, faptul că scopul PSC îl va reprezenta obţinerea de obiective concrete, coroborat cu tendinţa diminuării bugetelor alocate apărării, va spori gradul de cooperare al statelor în dezvoltarea capacităţilor de apărare.
Există o diferenţă de opinii asupra gradului de incluziune pe care îl poate implica PSC. Astfel, cea mai mare parte a analiştilor susţin că majoritatea statelor interesate de această iniţiativă ar trebui să poată participa. Şansele de cooperare şi crearea de sinergii cresc prin participarea unui număr mai mare de state. Modelul utilizat poate fi acela al zonei euro. Un număr minoritar de opinii consideră că se poate opta pentru un grup restrâns de state, în special cele cu potenţial militar considerabil şi cu participări importante în operaţiile UE de management al situaţiilor de criză.
Considerând prima opţiune, este subliniată necesitatea fixării de criterii, însă ele nu ar trebui neapărat îndeplinite de la început, mai importante fiind voinţa politică şi angajamentul de dezvoltare a capacităţilor în vederea participării la cele mai solicitante operaţii. Aceasta se justifică şi prin faptul că, în rândul statelor, grupul celor care cheltuiesc cel mai mult pentru apărare nu este identic cu al celor care au participarea cea mai activă în operaţii şi cu al celor care sunt dispuse să pună în comun resursele naţionale.
Alte principii importante care ar trebui luate în considerare se referă la: pragmatism, criterii orientate spre obţinerea de rezultate (output oriented), crearea unui pachet de criterii cu posibilitatea unor compensări între acestea şi păstrarea flexibilităţi în procesul de implementare, punerea în comun a resurselor (pooling and sharing), asigurarea unui rol important pentru EDA, încurajarea oricăror forme de cooperare, inclusiv pe baze geografice. Şi în acest context, este reliefată importanţa sprijinului pentru acest fel de iniţiativă la cel mai înalt nivel politic, printr-o abordare top-down.
Agenţia Europeană de Apărare (European Defence Agency – EDA)
O altă noutate consfinţită de Tratat constă în statuarea rolului Agenţiei Europene de Apărare ca instituţie deja funcţională, plasată sub autoritatea Consiliului. Tratatul menţionează, de asemenea, o serie de responsabilităţi noi, care vor fi atribuite Agenţiei, între care: contribuie la identificarea cerinţelor în materie de capacităţi ale statelor membre; promovează armonizarea în materie de achiziţii, precum şi cercetarea în domeniul apărării; contribuie la identificarea şi implementarea măsurilor necesare pentru întărirea bazelor industriale şi tehnologice ale sectorului de apărare şi gestionează mecanismul de aplicare a cooperării structurate permanente.
Cooperarea internaţională, condiţie necesară pentru succesul operaţiilor de menţinere a păcii
ONU gestionează cel mai mare număr de misiuni de pace în întreaga lume.   Intervenţiile conduse de ONU în Cambogia, Timorul de Est, El Salvador, Mozambic, Namibia şi Sierra Leone au reprezentat tot atâtea succese în orientarea societăţilor afectate de războaie pentru realizarea unei guvernări democratice durabile. Există multe operaţii ONU fără nicio implicare a UE sau NATO. Dar nu există nicio operaţie a UE sau NATO fără autorizarea şi implicarea, uneori foarte importantă, din partea ONU.
ONU deţine experienţa cea mai diversă, cea mai larg acceptată legitimitate şi cea mare autoritate formală.  Spre deosebire de toate celelalte organizaţii, ONU se poate impune legal atât în cazul statelor membre, cât şi în cel al statelor ne-membre. ONU deţine cel mai simplu aparat decizional şi cele mai simple aranjamente de comandă şi control. Consiliul de Securitate al ONU este mai mic, ca şi compunere, decât structurile similare ale NATO şi UE. Acesta ia decizii printr-o majoritate calificată şi doar cinci dintre membrii săi au capacitatea de a bloca decizii în mod unilateral. Odată ce Consiliul de Securitate a determinat scopul unei operaţii şi ia decizia de a o lansa, hotărârile următoare aparţin în mare măsură secretarului general şi personalului subordonat acestuia, cel puţin până la următoarea analiză a Consiliului de Securitate, adică, în general, într-un interval de şase luni. Formal, ţările contributoare cu trupe nu pot influenţa acest proces în niciun fel. În operaţiile conduse de Naţiunile Unite, lanţul de comandă civil şi cel militar sunt unificate şi integrate, cu primat ne-univoc al autorităţii civile, de la secretarul general ONU la comandantul forţelor locale, prin intermediul reprezentantului său civil local. Agenţiile specializate ale ONU posedă o panoplie largă de capabilităţi civile şi militare semnificative pentru acţiunile de construire a naţiunilor. Toate operaţiile conduse de Naţiunile Unite sunt planificate, controlate şi susţinute de mai puţin de o sută de lucrători ONU civili şi militari de la cartierul general din New York. Cea mai mare a parte a trupelor ONU provin din lumea a doua şi a treia, având costuri per militar de câteva ori mai mici decât în cazul trupelor din armatele occidentale. ONU are în prezent dislocaţi mai mult de 58.000 de militari în 17 ţări diferite, la un cost de mai puţin de 4 miliarde de USD anual. Această valoare reprezintă mai puţin decât au cheltuit Statele Unite într-o lună de operaţii în Irak.
În ciuda acestor avantaje, ONU prezintă unele limitări evidente. Deşi Consiliul de Securitate al ONU este mai compact decât structurile similare din NATO şi UE, acesta este mai divers din punct de vedere regional şi ideologic, fiind deci dispus spre blocaje, generate de divergenţele puternice dintre Est şi Vest sau Nord şi Sud. Acest fapt a fost evident în cazul Kosovo. Probabil că importanţa acordată obstacolului constituit de dreptul la veto al membrilor permanenţi ai Consiliului de Securitate al ONU este exagerată. După 1989, Consiliul a convenit lansarea a peste 30 de expediţii militare, în timp ce Consiliul Nord Atlantic a reuşit acest lucru doar de trei ori, iar Consiliul UE de două ori. La începutul lui 2005, Marea Britanie şi Statele Unite au ajuns la concluzia, fără îndoială corectă, că aveau mai multe şanse să-şi asigure sprijinul ONU decât pe cel al NATO sau UE pentru invazia lor din Irak. De aceea, până în ziua de astăzi, conflictul din Kosovo rămâne singurul exemplu în care NATO a reuşit să ajungă la un acord asupra unei intervenţii într-o situaţie în care Consiliul de Securitate al ONU nu reuşise să facă acest lucru.
Larga libertate de care se bucură secretarul general al ONU şi reprezentanţii săi locali în cazul controlului operaţional al operaţiilor căştilor albastre determină limitarea dorinţei anumitor naţiuni de a contribui la acestea. Procedurile NATO şi UE oferă ţărilor contributoare cu trupe un control curent mult mai mare asupra modului de folosire a trupelor lor decât permite ONU. De aceea, guvernele occidentale preferă aceste instituţii atunci când misiunile de impunere a păcii au un nivel de risc ridicat. Această tendinţă este evidenţiată de prevalenţa interdicţiilor naţionale în cazul anumitor tipuri de activităţi care caracterizează din ce în ce mai mult operaţiile NATO.
Natura austeră a încadrării cu personal pentru operaţiile de menţinere a păcii a cartierului general al ONU limitează capacitatea acestei organizaţii de a planifica şi sprijini misiuni de mare amploare sau cu un grad înalt de complexitate. În practică, ONU poate alcătui şi sprijini forţe expediţionare de maxim 20.000 de oameni, echivalentul unei divizii întărite. Forţele ONU necesită întotdeauna o intrare permisivă în teatru, ceea ce presupune că acestea se pot disloca numai unde sunt invitate s-o facă.
În contrast, NATO poate disloca forţe puternice şi numeroase pe care le poate folosi pentru a forţa intrarea în teatru, dacă este necesar. Drept urmare, în timp ce ONU este cea mai potrivită organizaţie pentru cele mai multe operaţii de menţinere a păcii şi de impunere a păcii cu scopuri limitate, NATO este mai bine pregătit pentru misiuni mai dificile, de tipul celor din Balcani. Pe de altă parte, NATO nu are capacitatea de a asigura implementarea prevederilor civile şi depinde întotdeauna de ONU şi/sau de unele coaliţii create ad hoc, formate din ţările dispuse să-şi asume multitudinea de funcţii non-militare esenţiale pentru succesul oricărei operaţii de construire a păcii. Drept urmare, „strategia de ieşire” a NATO depinde întotdeauna de acţiunea altor organizaţii.
Deciziile NATO se bazează pe consens şi toate statele membre au dreptul la veto. Consiliul Nord Atlantic supune operaţiile aflate sub autoritatea sa unui proces de examinare şi decizie cu o mai mare continuitate decât o face Consiliul de Securitate. Pe când cel de al doilea ia doar o singură decizie în privinţa unei anumite operaţii, o dată la şase luni, permiţând secretarului general ONU să acţioneze relativ fără restricţii în îndeplinirea mandatului său pe parcursul acestor intervale de timp. Statele contributoare cu trupe au de aceea un cuvânt mai puternic de spus în privinţa aspectelor operaţionale. Nivelul controlului deţinut astfel face guvernele mai dispuse să contribuie cu trupe la NATO decât la ONU, în cazul operaţiilor cu grad ridicat de risc.
Trupele NATO sunt mult mai bine echipate şi, respectiv, mai costisitoare decât cea mai mare parte a celor destinate operaţiilor ONU. Bunăstarea personalului şi resursele permit operaţiilor NATO o planificare şi susţinere superioară din punct de vedere profesional, dar au în acelaşi timp ca rezultat un raport general inferior celui al ONU.
Procesul decizional al UE în domeniul securităţii şi al apărării se bazează, de asemenea, pe consens. Uniunea Europeană are un personal militar şi politico-militar mai flexibil, parţial, deoarece poate, dacă doreşte, să solicite sprijinul NATO pentru planificarea şi asigurarea altor funcţii. La fel ca şi ONU, Uniunea Europeană poate folosi o gamă largă de mijloace civile esenţiale pentru orice operaţie de construire a păcii. La fel ca militarii NATO, militarii UE sunt mai costisitori decât cei din trupele ONU. La fel ca mecanismele NATO, dar spre deosebire de cele ale ONU, mecanismele UE oferă guvernelor contributoare cu trupe o posibilitate mai mare de a influenţa întrebuinţarea operaţională a contingentelor lor.
În ultima perioadă, atenţia s-a îndreptat spre elaborarea de modalităţi care să permită NATO să sprijine UE în vederea planificării şi desfăşurării operaţiilor militare. Totuşi, în domeniul construirii păcii, Uniunea Europeană are cel puţin la fel de mult de oferit NATO pe cât are NATO de oferit Uniunii Europene. Este posibil să ne imaginăm situaţii militare neprevăzute în care Uniunea Europeană s-ar putea implica, iar NATO nu. Este imposibil de conceput invers. În orice operaţie militară condusă de NATO, toate funcţiile civile esenţiale vor fi inevitabil delegate Uniunii Europene, statelor sale membre, Canadei şi Statelor Unite, precum şi altor organizaţii internaţionale, aşa cum s-a întâmplat în Afganistan, Bosnia-Herţegovina şi Kosovo. Teoretic, NATO şi-ar putea dezvolta propriile capabilităţi de implementare în domeniul civil. Totuşi, practic, după ce au depus un efort atât de mare pentru construirea capacităţilor Uniunii Europene în acest domeniu, aliaţii europeni vor dori probabil prea puţin să facă acelaşi efort pentru a construi capacităţi similare în cadrul NATO. De aceea, dacă NATO nu-şi va crea propria capacitate de a disloca şi instrui forţe de poliţie, de a promova dezvoltarea societăţii civile, de a stimula dezvoltarea economică şi de a executa orice alte sarcini civile esenţiale pentru îndeplinirea misiunii, atunci trebuie să convină asupra unor aranjamente mai sigure cu Uniunea Europeană şi Organizaţia Naţiunile Unite, care să ofere garanţia că alte state şi organizaţii vor contribui la asigurarea acestei capacităţi în sprijinul viitoarelor operaţii militare conduse de NATO.
Uniunea Europeană, prin structurile sale, are potenţialul de a deveni cea mai eficientă organizaţie internaţională pentru managementul crizelor, utilizând atât forţa militară, cât şi componenta civilă. UE are şi câteva slăbiciuni politico-militare, îi lipseşte unitatea decizională, precum şi capabilităţile militare importante. În domeniul geopoliticii şi al securităţii există multe divergenţe interne în ceea ce priveşte statutul alianţei transatlantice, relaţiile cu Rusia, problemele din jurul Mediteranei şi ale Orientului Mijlociu.

[1] Coordonarea insuficientă între structurile şi instrumentele de intervenţie ale Consiliului şi cele ale Comisiei Europene, în diferite regiuni ale globului,  a constituit un adevărat laitmotiv al criticilor la adresa implicărilor operaţionale ale UE în managementul situaţiilor de criză.

